சிலப்பதிகாரத்தில் குடி

**சிலப்பதிகாரத்தில் குடி**

மறைமலை இலக்குவனார்

உலகின் பல்வேறு மொழிகளில் படைக்கப்பட்ட ஆதிகாவியங்கள் ஆண்டவனையும் தேவதைகளையும் அரசர்களையும் முதன்மைக் கதைமாந்தராகக் கொண்டு அமைக்கப்பெற்றவை.ஆயின் நம் தமிழ்மொழியில் கிடைக்கப்பெற்றவற்றுள் தொன்மையான சிலப்பதிகாரம் குடிமக்களைக் கதைமந்தராகக் கொண்டு அமைக்கப்பெற்ற சிறப்பினையுடையது.

“முடிமக்கள் வரலாறே ஆதிகாப்பியமாகப் பிறநாடுகளில் எல்லாம் அமைந்துவிளங்க,குடிமக்கள் வரலாறே ஆதிகாப்பியமாகத் தமிழ்நாட்டில் அமைந்து விளங்குகிறது.குடிய்ரசு உலகிலும் இந்தக் காப்பியத்தைப் பாராட்ட இடமுண்டு.பாட்டாளியுலகமும் இதனைப் பரிவுடன் வரவேற்கும்.ஆய்ச்சியர் குரவை, குன்றக்குரவை, வேட்டுவ வரி என்று .பாட்டாளிகளைப் பாடுவதில் சிலப்பதிகாரம் பாடிய இளங்கோவடிகளுக்கு எவ்வளவு மகிழ்ச்சி!”என்று அறிஞர் தெ.பொ.மீ.அவர்கள் கூறுவது இங்குக் கருதத்தக்கது.(குடிமக்கள் காப்பியம்-பக்-4-2010)

அறிஞர்களின் ஆய்வுக்கும் மாணவர்களின் தேடலுக்கும் உரிய செய்தி ஒன்று இங்குக் குறிப்பிடத்தக்கது.குடிமகன்,குடி என்னும் சொல் இன்றைய பொருளில்தான் பண்டைத்தமிழகத்தில் வழங்கியதா?ஒரு முடியாட்சிக் காலத்தில்,மக்களாட்சிக் கோட்பாடுகள் மலராக் காலத்தில் வழங்கப்பட்ட ‘குடி’என்னும் சொல் எதனைக் குறித்திருக்கும்?என்னும் வினாக்களுக்கு விடைதேட வேண்டியதுள்ளது.

அடியார்க்குநல்லார், நாட்டார், ஔவை, தமிழ்ஒளி, தெ.பொ.மீ,. மு.வ., ம.ரா.போ.குருசாமி, முதலிய அறிஞர்கள் இவ் வினாக்களுக்கு விடை வழங்கவில்லை.குடி,குலம் இரண்டனுக்குமான வேறுபாடு யாது?சாதி என்னும் சொல்லும் பிற்காலத்தில் இடைச்செருகலாக நுழைந்ததெங்ஙனம்?

ஆரியப்படை கடந்த நெடுஞ்செழியனின் புறநானூற்றுப் பாடலில் (புறம்-183)“எக்குடிப் பிறப்பினும் யாவரேயாயினும்” எனக் ’குடி’ எனும் சொல்லாட்சியும் ‘வேற்றுமை தெரிந்த நாற்பால்’எனப் ‘பால்’எனும் சொல்லாட்சியும் இடம் பெறுவதைக் காணும் போது

இவ்விரண்டனுக்கும் வேறுபாடு உள்ளமை புலனாகின்றது.கழாத்தலையாரின் புறநானூற்றுப் பாடலில்(புறம்;289)’பீடுபெறு தொல்குடிப் பாடுபல தாங்கிய மூதிலாளர்” என்று குறிப்பிடப்படும் ‘குடி’என்ன பொருளில் வழங்குகிறது?நற்றிணைப்பாடலில்(நற்:110)”கொண்ட கொழுநன் குடி வறள் உற்றென,கொடுத்த தந்தை கொழுஞ்சோறு உள்ளாள்’ என்னும் அடிகளில் கூறப்படும்’குடி’யாது?வள்ளுவப் பெருந்தகை ‘குடிமை’ ‘குடிசெயல்வகை’ எனும் அதிகாரங்களுள் சுட்டும் ’குடி’யாது?மேற்கூறப்பெற்ற பாக்கள் குறிப்பிடும் ‘குடி’இன்றைய குடிமகன்’என்னும் சொல்லுடன் எவ்வகையில் உறவுடையது?

சங்க இலக்கியம் முழுமையும் ஆழ்ந்து ஆய்ந்து அதன் பின்னரே இவ் வினாக்களுக்குப் பொருத்தமான விடையளிக்கமுடியும்.

இன்றைய நமது சமூகவியல் கோட்பாடுகளை முழுமையுமாகப் பின்பற்றி அன்றைய இலக்கியத்தோடு பொருத்தி விரைந்து ஒரு முடிவுக்கு வந்துவிடுதல் முறையன்று.

‘குடி’ குலம்’என்பவற்றிற்கான சங்ககாலப் பொருளைத் தெளிவுறுத்தாமல் பேராசிரியர் மாதையன் கூறும் முடிவு மேலும் குழப்பத்தை விளைக்கும் வண்ணம் அமைந்துள்ளது.(சங்க இலக்கியத்தில் குடும்பம்-2010’-பக்.105)

“குடி என்னும் சொல்,

”நட்டார் குடி உயர்க்குவை-மதுரைக்காஞ்சி-113

கடவுட் கற்பொடு குடிக்கு விளக்காகிய

புதல்வன் - \_அகநானூறு-184-2

மன்பதை காக்கும் நீள்குடி-புறம்-71-17

குடிநிரல் உடைமையும்-குறிஞ்சிப்பாட்டு-30

எனக் குலம் என்னும் பொருளிலும்

‘கொடுமுடி வலைஞர் குடிவயின் சேப்பின்’-பெரும்பாணாற்றுப்படை-274

அம் குடிச் சீறூர்-அகம்9;10

குறுங்கூரைக் குடி நாப்பண்-பட்டினப்பாலை-81

கெடுகுடி பயிற்றிய கொற்றவேந்தே-பதிற்றுப்பத்து-69;10

குடிபுறந்தருநர் பாரம் ஓம்பி- பதிற்றுப்பத்து-13;24

கொழும்பல்குடிச் செழுபாக்கத்து- பட்டினப்பாலை-27

கொழுங்குடி போகிய பெரும்பாழ் மன்றத்து- அகநானூறு-377;6

எனக் குடிமக்கள் என்னும் பொருளிலும்

குடிநன்கு உடைமையும்- அகநானூறு-352;8

எனக் குடிப்பிறப்பு என்னும் பொருளிலும்

குடியும் மன்னும் தானே-புறநானூறு-314;15

எனக் குடிமகன் என்னும் பொருளிலும் ஆட்சிபெற்றுள்ளது.” என்னும் மாதையனின் விளக்கம் குழப்பத்திற்கே வழிவகுக்கிறது.

இச் சொற்களின் பொருள் அறுதியிட்டு வரையறுக்கப்படாமல் மீண்டும் பயன்படுத்தப்படுவதே இக் குழப்பத்திற்குக் காரணம்.

குடி என்பதனை நாடு எனவும்(திருவள்ளுவர் அல்லது வாழ்க்கை விளக்கம்-பக்-264) ‘குடிசெயல்வகை’என்பதனை ’நாடு செயல்வகை’ எனவும் மு.வ. விளக்குவது அவரது தனித்தன்மையைக் காட்டுகிறது.

இதுவரை நாம் கண்ட விளக்கங்களின் அடிப்படையில் சிலப்பதிகாரத்தில் குடி என்னும் சொல்லாட்சியைப் புரிந்துகொள்வதைக் காட்டிலும் காப்பியக் கதைப்போக்கிற்கும் சூழலுக்கும் ஏற்பத் தெளிவு காண்பதே பொருத்தமாக இருக்கும்.

சிலப்பதிகாரத்தில் குடி, குலம் என வருமிடங்களைச் சற்று நோக்கினால் அன்றைய சமூகச் சூழலில் குடி பெறும் பொருள் விளங்கும்.

பதிஎழு அறியாப் பழங்குடி கெழீஇய-15

--( மங்கல வாழ்த்துப் பாடல் )

பெருநிலம் முழுதாளும் பெருமகன் தலைவைத்த

ஒருதனிக் குடிகளொடு உயர்ந்தோங்கு செல்வத்தான்

வருநிதி பிறர்க்குஆர்த்தும் மாசாத்து வான்என்பான் -31-33-

( மங்கல வாழ்த்துப் பாடல் )

குலத்திற் குன்றாக் கொழுங்குடிச் செல்வர்

அத்தகு திருவின் அருந்தவம் முடித்தோர்-- 8-9

( மனையறம்படுத்த காதை)

பெருங்குடி வாணிகன் பெருமட மகளே. --76

( மனையறம்படுத்த காதை)

அரைசுகெடுத்து அலம்வரும் அல்லற் காலை,

கறைகெழு குடிகள் கைதலை வைப்ப

அறைபோகு குடிகளொடு ஒருதிறம் பற்றி-11-13

(அந்திமாலைச் சிறப்புசெய் காதை )

பீடிகைத் தெருவும், பெருங்குடி வாணிகர்

மாட மறுகும், மறையோர் இருக்கையும், 41-42

(இந்திர விழவு ஊர் எடுத்த காதை )

வீழ்குடி உழவரொடு விளங்கிய கொள்கை -43-5.

இந்திர விழவு ஊர் எடுத்த காதை

குலம்தரு வான்பொருள் குன்றம் தொலைந்த-70-

கனாத்திறம் உரைத்த காதை

உருவும் குலனும் உயர்ப்பேர் ஒழுக்கமும்

பெருமகன் திருமொழி பிறழா நோன்பும்

உடையீர் என்னோ உறுக ணாளரின்

46-48

நாடுகாண் காதை

ஒடியா இன்பத்து அவர்உறை நாட்டுக்

குடியும் கூழின் பெருக்கமும் அவர்தம்

தெய்வக் காவிரித் தீதுதீர் சிறப்பும்

6-8--(கட்டுரை)

இமிலே றெதிர்ந்த திழுக்கென அறியான்

தன்குலம் அறியுந் தகுதியன் றாதலின்-100-101

கொலைக்களக் காதை

மன்பழி தூற்றுங் குடியதே மாமதுரைக்-28

ஊர்சூழ் வரி

ஏசாச் சிறப்பின் இசைவிளங்கு பெருங்குடி

மாசாத்து வாணிகன் மகனை யாகி-57-58

வழக்குரை காதை

அடிதொழு திறைஞ்சா மன்ன ரல்லது

குடிபழி தூற்றுங் கோலனு மல்லன்-33-34

கட்டுரை காதை

வீயாத் திருவின் விழுக்குடிப் பிறந்த

தாய வேந்தர் தம்முள் பகையுற-143-144

கட்டுரை காதை

முடிகெழு வேந்தர் மூவ ருள்ளும்

படைவிளங்கு தடக்கைப் பாண்டியர் குலத்தோர்-1-2

கட்டுரை

சிறுகுடியீரே! சிறுகுடியீரே!

தெய்வம் கொள்ளுமின், சிறுகுடியீரே!

குன்றக் குரவை

குடி புரவுண்டும் கொடுங்கோல் அஞ்சி,

மன்பதை காக்கும் நன் குடிப் பிறத்தல்

துன்பம் அல்லது, தொழுதகவு இல்’

காட்சிக் காதை

முது நீர்க் காவிரி முன் துறைப் படுத்தல்,

மறத் தகை நெடு வாள் எம் குடிப் பிறந்தோர்க்கு,

சிறப்பொடு வரூஉம் செய்கையோ அன்று;

காட்சிக் காதை

முது குடிப் பிறந்த முதிராச் செல்வியை

மதிமுடிக்கு அளித்த மகட்பால் காஞ்சியும்,

காட்சிக் காதை

பகை அரசு நடுக்காது, பயம் கெழு வைப்பின்

குடி நடுக்குறூஉம் கோலேன் ஆக’

கால்கோள் காதை

முடி புறம் உரிஞ்சும் கழல் கால் குட்டுவன்

குடி புறந்தருங்கால் திரு முகம்

நடுகல் காதை

காப்பியத் தொல் குடிக் கவின் பெற வளர்ந்து,

வரந்தரு காதை

ஒடியா இன்பத்து அவர் உறை நாட்டுக்

குடியின் செல்வமும், கூழின் பெருக்கமும்,

வரந்தரு காதை

ஏற்றத்தாழ்வுற அமைந்த சமுதாய அமைப்பில் உயர்நிலைமிக்க அந்தணர் குடியும்,அரசர் குடியும், வ்ணிகக்குடியும் தொல்குடி,முதுகுடி,விழுக்குடி,நன்குடி,பெருங்குடி எனப் போற்றப்பட்டுள்ளமையைச் சிலம்பு தெளிவுறுத்துகிறது.

அரசருக்கு முறையாக வரி செலுத்துதல் குடிகளின் கடமை என்பதனையும் அங்ஙனம் செலுத்தாது அரசனின் வீழ்ச்சியை எதிர்நோக்கும் குடிகள் கடமையிற்பிறழ்ந்த குற்றம்சார் குடிகள் எனவும் இளங்கோவடிகள் சுட்டுகிறார்.

அரைசுகெடுத்து அலம்வரும் அல்லற் காலை,

கறைகெழு குடிகள் கைதலை வைப்ப

அறைபோகு குடிகளொடு ஒருதிறம் பற்றி-11-13

(அந்திமாலைச் சிறப்புசெய் காதை )

என்னும் அடிகளுக்கு நாட்டார் வகுக்கும் உரை இக்கருத்தை நன்கு விளக்கும்வண்ணம் அமைந்துள்ளது.

”கறை கெழு குடிகள் கைதலை வைப்ப - இறை செலுத்துதற்குப் பொருந்தியுள்ள குடிகள் துயரமுற, அறைபோகு குடிகளொடு ஒரு திறம் பற்றி - அங்ஙனம் இறை செலுத்தாது கீழறுத்தல் செய்யும் குடிகளை ஒரு தலையாகப் பற்றி, வலம்படு தானை மன்னர் இல்வழி - வெற்றி பொருந்திய சேனையையுடைய வேந்தர்  இல்லாத இடமறிந்து, புலம்பட இறுத்த விருந்தின் மன்னரின் - அவர் நிலமெல்லாம் கெடும்படி புதிதாக வந்து தங்கிய குறுநில மன்னர்போல”

கறை - கடமை ; வரி. துயருற என்பதனைக் கைதலை வைப்ப என்பதனாற் குறிப்பிட்டார். விருந்தின் மன்னர் குடிகொன்றிறை கொள்வாராகலின் வரி செலுத்துங் குடிகள் துயருறுவாரென்க. அறை போதல் - கீழறுத்தல் ; உட்பகையாய்ப் பகைவர்க்கு உதவி செய்தல். ஒடு -- ஐ. இல்வழி - இல்லாதவிடம் ; ஈண்டுக் காலத்தை உணர்த்தி நின்றது. குறுநில மன்னரை விருந்தின் மன்னர் என்ற மையால் தானை மன்னர் தொன்றுதொட்டு வருவோர் என்பதா யிற்று. ”என்னும்  விளக்கம் மூவேந்தர் தொல்குடி என்றழைக்கப்பட்டதன் காரணத்தைத் தெளியச்செய்கிறது.

குடி என்பதற்கு இன்றைய கோட்பாட்டை அடிப்படையாகக் கொண்டு ஆய்ந்தால்                  மேலும்                    புதிய  விளக்கம் ஒன்றனைப் பெறலாம். அரசு குடிகளுக்காக ஆற்றும்      பணிகள்     ஒரு வரையறைக்குட்பட்டனவே.திடுமென நேரிடும் நேர்ச்சிகளுக்கு அன்றைய மன்னராட்சியில் மட்டுமின்றி இன்றைய மக்களாட்சியில்கூட உடனடித்தீர்வுகளை எதிர்நோக்க இயலாது.அத்தகைய நேர்ச்சிகளையும் அதற்கான தீர்வுகள் ஒரு குடிமகனால் வழங்கப்படுதலையும் சிலப்பதிகாரம் செப்புகிறது.

மாடமறுகில் ஓடிவரும் மதயானையிலிருந்து ஒரு முதியவரைக் காத்தல்,நெறியின் நீங்கியோன் தண்டனைக்குட்படும்போது தங்கள் வாழ்க்கைத்தேவைகளுக்காக அவன் ஆதரவை நம்பிவாழும் அவனைப் பெற்ற தாயையும் சுற்றத்தாரையும்            வறுமைநேராது காத்தல்,ஆகிய செயல்களைக் கோவலன் ஆற்றியமை இங்குக் குறிப்பிடத்தக்கவை.மேலும்,

பிள்ளை நகுலம் பெரும்பிறி தாக

எள்ளிய மனையோள் இனைந்துபின் செல்ல

வடதிசைப் பெயரும் மாமறை யாளன்

கடவ தன்றுநின் கைத்தூண் வாழ்க்கை

வடமொழி வாசகஞ் செய்த நல்லேடு

கடனறி மாந்தர் கைந்நீ கொடுக் கெனப்

பீடிகைத் தெருவிற் பெருங்குடி வாணிகர்

மாட மறுகின் மனைதொறு மறுகிக்

கருமக் கழிபலங் கொண்மி னோவெனும்

அருமறை யாட்டியை அணுகக் கூஉய்

யாதுநீ யுற்ற இடர்ஈ தென்னென

மாதர்தா னுற்ற வான்துயர் செப்பி

இப்பொரு ளெழுதிய இதழிது வாங்கிக்

கைப்பொருள் தந்தென் கடுந்துயர் களைகென

அஞ்சல் உன்றன் அருந்துயர் களைகேன்

நெஞ்சுறு துயரம் நீங்குக என்றாங்கு

ஓத்துடை அந்தணர் உரைநூற் கிடக்கையில்

தீத்திறம் புரிந்தோள் செய்துயர் நீங்கத்

தானஞ் செய் தவள் தன்றுயர் நீக்கிக்

கானம் போன கணவனைக் கூட்டி

ஒல்காச் செல்வத் துறுபொருள் கொடுத்து

நல்வழிப் படுத்த செல்லாச் செல்வ

(அடைக்கலக் காதை-54-75)

என்னும் மாடலமறையோனின் கூற்று சிறுபான்மையினருக்கு உதவும் பணியிலும் கோவலன் கொண்டிருந்த ஈடுபாட்டைச் சுட்டுகிறது.கோவலனின் பன்மொழிப்புலமை மனிதநேயத்துடன் உதவுதற்குப் பயன்பட்டதை மட்டுமின்றி இத்தகைய குடிமக்கள் நிறைந்திருத்தல் அரசனின் செங்கோலாட்சி மேலும் சிறந்தோங்க வழிவகுத்ததையும் கூறுகிறது.இத்தகைய ஒப்புரவாளர்தாம் வள்ளுவரால் ‘தக்கார்’எனக் குறிப்பிடப்பட்டிருப்பர் போலும்.

நேரடியாக அரசன் உடன்சென்று உறுதுயர் தீர்க்க இயலாச் சூழலில் இத்தகைய தக்கார் அரசனின் சார்பாக இப் பணிகளை ஆற்றுதல் நன்று என இளங்கோவடிகள் கருதியிருக்கவேண்டும் .எனவே அதனைக் கோவலன் பண்புநலன் வாயிலாக விளக்குகிறார் எனலாம்.

பதியெழு அறியாப் பழங்குடி நிறைந்திருந்த பூம்புகார், ‘நாடென்ப நாடா வளத்த’என்னும் குறளுக்கு எடுத்துக்காட்டாகச் சோழநாடு விளங்கியமையைக் கூறுகிறது.ஆனால் இத்தகைய பூம்புகாரிலிருந்து ‘உலந்த பொருள்’ ஈட்டுதற்குச் சோழநாட்டின் நீங்கிப் பாண்டியநாட்டுக்குக் கோவலன் பயணமானான் என்னும் செய்தி சிலம்பில் அவலச்சுவையை மிகுவிக்கும் வண்ணம் அமைந்துள்ளது.தன் புறத்தொழுக்கத்தால் தனக்கும் தன் பெற்றோருக்கும் அவப்பெயர் ஏற்படச் செய்தது மட்டுமின்றித் தன் நாட்டுக்கும் அவப்பெயர் ஏற்படுமாறு கோவலன் இழுக்கினான் அன்றோ?

இங்ஙனம் சிலப்பதிகாரத்தில் குடி குறித்து ஏற்படும் செய்திகள் பலப்பல.ஒரு சில செய்திகள் மட்டுமே இங்குக் குறிப்பிடப்பட்டுள்ளன .இன்றைய சமூகவியல்,அரசியல், குடிமையியல் வழங்கும் தரவுகளின் அடிப்படையில் ஆய்வுநிகழ்த்தினால் ’குடி’ குறித்துச் சிலம்பு வழங்கும் கோட்பாடுகளும் இன்றைய சமூக அமைப்பில் அவற்றின் தாக்கங்களும் நாம் பின்பற்றக்கூடிய நெறிகளும் குறித்து மேலும் தெளிவு பெறலாம் என்பதில் ஐயமில்லை.